2015 nyarán a válogatott éléről lemondott Miguel Herrera, majd a Mexikói labdarúgó-szövetség lázas szövetségikapitány-keresésbe kezdett. Augusztus végén Ricardo Ferrettit kérték fel ideiglenes szövetségi kapitánynak. Vele négy mérkőzést játszott a válogatott: három barátságos meccset (döntetlent játszottak Trinidad és Tobagóval és az akkor világelső Argentínával, Panamát pedig legyőzték) és egy tétmérkőzést, ahol az amerikai válogatottat múlták felül 3–2 arányban, ezzel pedig Mexikó kijutott a 2017-es konföderációs kupára. A 2018-as világbajnokság után Juan Carlos Osorio helyett is új kapitányt kerestek: a választás ekkor is Ferrettire esett.